Document ID: /roh_data/filtered/fineweb-2-filterrobots_roh.jsonl.gz/47907

Era il comité per la lescha da Covid-19 sa furmia uss, di Roberto Ramphos da la PLD. El è vice-manader da la campagna per la lescha da Covid-19, che vegn la fin da november en votaziun. Far part da quest comité duain ils presidents da partida da la PLD, Allianza dal Center, Verds, Verdliberals, PS ed EVP.
Per adversarias ed adversaris da la lescha ha il cumbat gia cumenzà daditg. Cun in tempo da record hani rimnà suttascripziuns cunter la lescha e lantschà lur campagna ils 12 d'october. Josef Ender dal comité cunter la lescha da Covid-19 crai ch'era blers ch'èn vaccinads sajan cunter ina separaziun da la populaziun.
Votaziun dals 28 da november
Igl è la segunda votaziun davart la lescha da Covid-19: Ils 13 da zercladur ha il suveran gia acceptà quella cun 60% da las vuschs. Uss hai danovamain dà in referendum – quella giada cunter las adattaziuns ch’il parlament ha fatg il mars 2021 en la lescha. Sper agids finanzials ed il contact tracing stat surtut l’introducziun dal certificat da Covid-19 en il focus.